정조 6년 · 목
予曰。傳香承旨。俄有入侍之命。而尙不入來。注書何以傳命乎。假注書李敬行曰。以卽爲傳香事傳命矣。予曰。以姑勿傳香。先爲入侍之意下敎。而若是誤傳者。誠可駭矣。向者 祭享時。屢致有頉。心常悚悶。欲下飭敎於諸獻官。故有所下敎。而今已傳香云。事不成說矣。傳香承旨卽爲入侍事分付。趙鼎鎭進前。予曰。 承旨今已傳香乎。鼎鎭曰。注書俄以傳香傳命。故果爲傳香矣。予曰。注書之若是誤傳。極爲痛駭矣。予曰。都承旨今日來參廳坐乎。嚴璹曰。監煎湯劑。故未能來參矣。領議政徐命善曰。 元陵改莎。以今初七日擇定。而向日奉審之行。領府事以特敎出去矣。今則方有身病。勢難進去。臣等中可以出往。而右相以爲 元陵陵寢。尙未一進。故將欲出去矣。予曰。右相進去誠好矣。右議政李福源曰。臣於七年之內。尙未一贍 象說。故區區下懷。不勝愴結。果與僚相。有所酬酢矣。予曰。莎草枯損處。日前遣承旨奉審。則所見一時惶悶云。故趁今擇日。使之改莎矣。判尹鄭昌聖曰。 寶鑑印役。今者所印。爲三十五板矣。予曰。先以活字始役乎。昌聖曰。果以活字先印。仍爲翻刻矣。予曰。自何朝寶鑑先爲印役乎。昌聖曰。先自 英廟朝寶鑑開印役矣。臣有仰達者。領府事以爲 中廟朝 溫陵事實。己卯各賢事。當爲入錄云。故往復於校正堂上。則奉朝賀以爲不可。何以爲之乎。予曰。此係公議所在。以從好爲之。昌聖曰。別編旣非廣布之件。跋文當入錄於原編之末矣。予曰。此則然矣。予曰。刻手爲幾人乎。昌聖曰。自京求得者只爲十八人。而三人則觀象監爲刊曆。還爲推去。故只以十五人付役矣。命善曰。 寶鑑之役。關係甚重。而至於曆事。固是不可廢之卽。故果以三名推來矣。昌聖曰。嶺南刻手僧徒優數上來。則可以從速訖役矣。予曰。僧徒入城旣有禁令。將欲付役。入接於何處乎。副司果鄭民始曰。印役雖重。不可使之入城。留置於總戎廳。自外刻納則好矣。予曰。卿言誠是。留置城外平倉等處。分授使刻。則尤爲便宜矣。昌聖曰。堂郞間一員出去監董。然後可以開役矣。命善曰。原本詳知釐正。使之出送。則雖無堂郞。可以開役矣。予曰。似聞今歲初。齋米僧入城云。其果然乎。昌聖曰。臣則未聞此事矣。樂性曰。臣亦聞之村間傳言。齋米僧限三日許入城中云矣。予曰。判尹固當申飭。而何如是擧行乎。昌聖曰。臣聞僧之上佐入乞齋米云。而未聞此事矣。予曰。上佐亦是僧徒。初不禁察可乎。民始曰。姑未剃髮。則難以分別禁斷矣。予曰。東門外僧房。居在最近。故使之移建稍遠處。伊後尼徒更爲入居乎。昌聖曰。入居與否。臣姑未聞矣。予曰。八道僧徒。皆有公役。而齋宮僧獨免云。然乎。命善曰。京外齋宮。無論大小。擧皆免役矣。予曰。畿伯以廣民事。有所査啓。而其所論罪。不免太歇。且査辭亦不分明。故將欲施以推考之典。更令從實査聞矣。命善曰。廣民所犯。闕係莫重。而今此畿伯之泛然査啓。誠甚駭然矣。樂性曰。闕門作挐。卽一變怪。不可以尋常處之。更令本道嚴査用法宜矣。福源曰。此而泛治。民習莫可痛革。其首倡人。分付道臣。更査狀聞宜矣。予曰。衿川縣吏。始未用法。故廣民事又出。而論其所犯。邑民之作挐闕門。比諸縣吏之謀害官長。尤有重焉。且守禦使自是本營大將。則渠何敢直往守禦使家。破門發喊。無所不至乎。命善曰。厥民旣不知有闕門。安知其大將之門乎。其首倡數三人。必令査得。快施梟示之典。然後此等頑民。可以懲畏矣。予曰。厥民作挐時。近仗軍士欲爲防禁。反被毆打。且御營廳軍士適到闕門。亦被毆傷。其所作變。實係紀律。其時首倡人。卽地縳置。則似甚爲好而不能矣。民始曰。其時果欲結縳。而咆哮毆打。故終不得縳置云矣。予曰。此民必欲用法。將臣所見果何如。訓將具善復曰。此是亂民之亂民。亟施典刑宜矣。予曰。向日儒臣啓辭。只以治罪爲請。將施何罰而以治爲言乎。校理徐有成曰。其罪名猝難的定。以治罪仰請矣。民始曰。彼玉堂目見其作挐之狀云矣。予曰。何以親見乎。有成曰。立於玉堂廳上。直對金虎門故見之矣。予曰。畿伯狀啓。極甚礙眼。而本府査報。卽是前府尹所報乎。民始曰。執捉六人以報者。卽前府尹。而至於査報。則乃新府尹矣。臣聞監司。則初不欲狀聞。只欲自本營懲治。故臣以不當之意言送矣。予曰。玉堂只請治罪。故道臣歇看而然矣。此而歇勘。後弊難防。且今欲用法者。亦是生道殺人之意矣。樂性曰。其所用法。斷不可已也。予曰。還穀之出置庭中者。渠輩私自分去云。然乎。樂性曰。臣亦聞之。果如是矣。民始曰。亂入倉庭。自相分給而去。尤極痛駭。而大抵廣民。民是兵也。兵是民也。紀律所在。後弊宜防。其中數三人。査得用律宜矣。予曰。今此査實之際。民皆曰。不到闕門。只數人有犯云。此亦不成說矣。命善曰。厥民之來與不來。自有分給成册。可以査出矣。民始曰。以面分給。故無成册。而雖無成册。豈可無査出之道乎。予曰。本州民習。自來獰悍。其中受糴之民。或有兩班乎。民始曰。果有班名者矣。予曰。本州素稱難治。緣何而有是弊端乎。民始曰。幅員甚廣。民戶雖多。統而計之。則班戶畿至四分之三。且宰相家丘墓。多在此州。故弊瘼多端。以是難治矣。予曰。厥民査事。當以秋曹擧行矣。有鄰曰。畿伯狀啓啓下後。臣曹可以擧行矣。予曰。其所査得之策。卿更加出意見爲之可也。有鄰曰。査啓之時。自本州報于營門。自營門報于臣曹。自本曹以爲入啓乎。予曰。可矣。命善曰。厥民査得之後。移囚營獄。待用刑。自刑曹捧結案正法宜矣。樂性曰。監營本無扞獄。仍囚本州獄。待用刑捉來用律宜矣。予曰。厥民不必自刑曹捧結案。牢囚本州獄。自本州用法然後。民知有國法而頑習可懲矣。命善曰。近來民習。極甚校悍。昨年江民。以麪㕓事。齊到判尹家。發喊作挐。故其時作頭數人。已爲刑配矣。予曰。判尹詳奏事實。 昌聖曰。江民果以麪㕓民。來訴臣曹。事甚無狀。故渠輩所持文書燒火。則厥民來到臣家。至有發喊之擧。故果爲照律定配矣。予曰。昨夏東郊擧動時。脫笠伏地。果是此民乎。昌聖曰然矣。命善曰。江民旣施刑配。則廣民之用法。尤無可言。昌聖曰。坐更事今爲釐正。當爲入啓乎。予曰。坐更之古無今有處。盡爲釐正乎。昌聖曰。以已未前後。分俵釐正矣。予曰。自政院入之。予曰。總戎廳事。總帥盡爲釐正乎。命善曰。俄聞總帥言。則逋欠姑未畢捧。而今則非時。故姑爲停捧云矣。予曰。今所未捧。爲幾石乎。咸春君李昌運曰。爲一千九百而至於一千四百石。指懲無處已爲報備局矣。予曰。所捧爲幾何。昌運曰。爲一千三百石。而未捧者。趁今欲徵。則民間必致騷擾。故果爲停捧矣。予曰。以宣傳官廳事。拿處守令。何當上來乎。善復曰。草溪德川俱是七八日程。故似或遲滯。至於禮山。程途最近。非久當上來。而沈默之林泰遠。本廳初不發簡。此兩守之當初遲滯。本非渠罪。而在囚者誤認錯告。致有拿問之命矣。命善曰。俄與訓將酬酢。而雖曰無罪。旣有成命。惟當納供後。可以區別矣。予曰。薦記書拔。書員爲之云。伊時書員。似當有之矣。副司直李柱國曰。其書員果有之。臣査問。則只言行首宣傳官。自入侍退出。遂爲一會。使渠書之。故書之而已。其外事全不知之云矣。予曰。以入侍退出後一會之說。隱然歸之於上意者然。極爲非矣。且洪龍壽事出後。又有此等之說。尤涉痛駭矣。 樂性曰。其心所在。誠極驚駭矣。予曰。事在年久。雖未詳知。而若考下敎之有無。果無是事。則渠輩當施重勘矣。柱國曰。渠輩只畏作隻於庶流。屢次下問。終不直告。誠甚無狀矣。予曰。李應爀之自首。足爲可尙。而至於李儒敬吳毅常。雖曰新許參宣傳官。寧有不知之理乎。渠輩職在近密。與他有異。而終事抵賴。極甚痛駭。南愼五則無足可問矣。善復曰。聖敎至當矣。予曰。李儒敬等。到今以何辭爲言耶。善復曰。儒敬則極甚惶悚。更無所達云。毅常則今見李應爀書後。始乃覺得云矣。樂性曰。毅常之以此推諉者。亦不成說矣。予曰。南有寬。以其時元掌務官。亦云不知。善復曰。此人人事。本甚昏謬。似或不知矣。予曰。沈公協爲人。與南有寬何如。善復曰。果無彼此。而尤爲昏迷矣。予曰。一目書拔之後。新錄之人。便同永枳。其在方長不折之意。甚可嗟惜矣。大抵此等之弊。未必不由於銓郞復舊之事。尤爲痛駭矣。總戎使何不善敎其子。致有此事乎。李儒敬等。當以詐不以實。欲施當律矣。命善曰。事旣如此。難免其律矣。予曰。今此自首者。果是某某耶。柱國曰。李應爀李漢棟南有寬十餘人。予曰。其中當有發論之人矣。命善曰。使之査問。則可以覈得矣。善復曰。新錄見拔之人。初則不知裏面。頗抑菀矣。今此嚴覈之後。渠輩皆感泣云矣。予曰。以渠輩身世論之。一自見拔之後。未免永枳之人。所見極甚矜悶。故使之嚴査決罪。以慰其意。命善曰。今此下敎。誠聖德事矣。予曰。行首宣傳官必擇人然後。可鎭一廳矣。柱國曰。防禦使中使之擇差。則可得其人矣。善復曰。元厚鎭足當此任。予曰。李邦五爲人亦好矣。副司直李性源曰。欲畀此任。無出此數人矣。